               ЕВРОПЕЙСКА КОМИСИЯ
            Брюксел, 26.11.2020
            COM(2020) 759 final
            2020/0336(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Регионалния управителен комитет на Транспортната общност по отношение на приемането на бюджета на Транспортната общност за 2021 година

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение е относно решение за определяне на позицията, която трябва да се заеме от името на Съюза в Регионалния управителен комитет, създаден съгласно Договора за създаване на Транспортната общност (ДТО), във връзка с предвиденото приемане на решение за бюджета на Транспортната общност за 2021 г.

               2.Контекст на предложението

               2.1.Договор за създаване на Транспортната общност

               Целта на ДТО е създаване на транспортна общност в областта на автомобилния и железопътния транспорт, транспорта по вътрешни водни пътища и морския транспорт, както и развитие на транспортната мрежа между Европейския съюз и договарящите страни от Югоизточна Европа. ДТО влезе в сила на 1 май 2019 г.

               Европейският съюз е страна по ДТО
                  1
               .

               2.2.Регионален управителен комитет

               Регионалният управителен комитет е създаден съгласно член 24 от ДТО. Той отговаря за администрирането на ДТО и за осигуряването на правилното му изпълнение. За тази цел той прави препоръки и взема решения в случаите, предвидени в ДТО. По-специално Регионалният управителен комитет:

               а)подготвя работата на Съвета на министрите;

               б)взема решения относно създаването на технически комитети;

               в)предприема съответните действия по отношение на новоприетите актове на ЕС, по-специално чрез преразглеждане на приложение I към ДТО;

               г)назначава директора на Постоянния секретариат след консултация със Съвета на министрите;

               д)може да назначава един или повече заместник-директори на Постоянния секретариат;

               е)определя правилата за дейността на Постоянния секретариат;

               ж)може да преразгледа, посредством решение, размера на бюджетните вноски;

               з)приема годишния бюджет на Транспортната общност;

               и)приема решение, с което се определят процедурите за изпълнение на бюджета, за представяне и одит на сметките и за проверка;

               й)взема решения по спорове, представени от договарящите страни;

               к)приема общи принципи в областта на достъпа до документи по отношение на документи, съхранявани от органи, които са създадени със ДТО или съгласно него;

               л)приема годишни доклади на вниманието на Съвета на министрите относно изграждането на широкообхватната мрежа;

               м)по отношение на някои актове на Съюза — установява сроковете и начините за транспониране от договарящите страни от Югоизточна Европа.

               Регионалният управителен комитет се състои от един представител и един заместник-представител от всяка от договарящите страни. Всяка държава — членка на ЕС, може да участва като наблюдател.

               Регионалният управителен комитет взема решения с единодушие.

               2.3.Предвиденият акт на Регионалния управителен комитет

               През 2021 г. по време на първата си сесия/заседание Регионалният управителен комитет трябва да приеме решение относно бюджета на Транспортната общност за 2021 г. („предвиденият акт“).

               Целта на предвидения акт е да се определи годишният бюджет на Транспортната общност за 2021 г.

               Предвиденият акт ще бъде обвързващ за страните в съответствие с член 25, параграф 1 от ДТО, който гласи следното: „Решенията на Регионалния управителен комитет са задължителни за договарящите страни. Когато решение на Регионалния управителен комитет съдържа изискване за действие от договаряща страна, въпросната страна взема необходимите мерки и информира за това Регионалния управителен комитет.“

               3.Позиция, която трябва да се заеме от името на Съюза

               Вноската към бюджета на Транспортната общност е определена в приложение V към ДТО. Делът на Съюза възлиза на 80 % от бюджета, а останалите 20 % се предоставят от договарящите страни от Западните Балкани.

               За 2020 г. бюджетът възлиза общо на 3,000 млн. EUR, от които 2,400 млн. EUR (80 %) са от ЕС, а 0,6 млн. EUR са от договарящите страни от Западните Балкани.

               За 2021 г. се предлага бюджетът да се увеличи до 3,525 млн. EUR, от които 0,225 млн. EUR ще бъдат пренесени от бюджета за 2020 г., 80 % от новите кредити ще бъдат от ЕС (2,640 млн. EUR)
                  2
               , а останалите 20 % от новите кредити (0,66 млн. EUR) ще бъдат от договарящите страни от Югоизточна Европа.

               Тази сума ще покрие текущите разходи на Постоянния секретариат и разходите за организиране на заседанията на различните органи на Транспортната общност. Предложеното увеличение е обусловено от предстоящото набиране на допълнителен персонал, планираната по-висока честота на заседанията на техническите комитети, закупуването на самостоятелно компютърно оборудване и софтуер, както и планираните по-чести пътувания на директора и длъжностните лица от Постоянния секретариат. Очаква се 2021 г. да бъде първата година на нормална дейност на Постоянния секретариат, когато ще е наличен целият ръководен и неръководен състав, както и ще е  въведена основната административна рамка. Съгласно приложение I към ДТО за седалището между Транспортната общност и Сърбия — приемащата държава, Сърбия осигурява безплатно офиси на Постоянния секретариат, както и част от оборудването и услугите, свързани с тези офиси (мебели, сигурност, електроенергия, вода и почистване).

               Приемането на настоящото решение от Регионалния управителен комитет е необходимо за изпълнението на ДТО и за функционирането на Постоянния секретариат.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат дейността на съответния орган. То включва също така инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               4.1.2.Приложение в конкретния случай

               Приложение в конкретния случай

               Регионалният управителен комитет е орган, създаден по силата на споразумение, а именно ДТО.

               Актът, който Регионалният управителен комитет има за задача да приеме, представлява акт с правно действие. Съгласно член 35 от ДТО Регионалният управителен комитет е оправомощен да приема бюджета на Транспортната общност, като това решение е обвързващо за страните по ДТО. По своята същност и по силата на международното право, уреждащо дейността на Регионалния управителен комитет, този акт съдържа елементи, които засягат правната позиция на страните по ДТО, а поради това и на Съюза. В следствие на това, за него трябва да се приеме, че има правно действие. Предвиденият акт не допълва, нито изменя институционалната рамка на ДТО. Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Предвиденият акт е необходим за правилното функциониране на ДТО. От своя страна ДТО преследва цели и съдържа части, засягащи областта на автомобилния и железопътния транспорт, както и на транспорта по вътрешните водни пътища, които са видове транспорт, обхванати от член 91 от ДФЕС, както и в областта на морския транспорт, обхванат от член 100, параграф 2 от ДФЕС. Поради хоризонталния си характер, предвиденият акт се отнася до всички тези елементи. Всички те са неразривно свързани, без някой от тях да е акцесорен на другите.

               Поради това материалноправното основание на предложеното решение включва следните разпоредби: член 91 и член 100, параграф 2 от ДФЕС.

               4.3.Заключение

               Правното основание за предложеното решение следва да бъдат член 91 и член 100, параграф 2 от ДФЕС във връзка с член 218, параграф 9 от ДФЕС.

               5.Публикуване на предвидения акт

               В съответствие с член 25, параграф 2 от Договора за създаване на Транспортната общност решенията на Регионалния управителен комитет се публикуват в Официален вестник на Европейския съюз.

               2020/0336 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Регионалния управителен комитет на Транспортната общност по отношение на приемането на бюджета на Транспортната общност за 2021 година

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 91 и член 100, параграф 2, във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Договорът за създаване на Транспортната общност (ДТО) беше подписан от Съюза в съответствие с Решение (ЕС) 2017/1937 на Съвета
                  4
               . На 4 март 2019 г. той беше одобрен от името на Съюза с Решение (EС) 2019/392 на Съвета
                  5
               . Той влезе в сила на 1 май 2019 г.

               (2)Съгласно член 35 от ДТО Регионалният управителен комитет на Транспортната общност („Управителният комитет“) ежегодно приема бюджета на Транспортната общност. Съгласно същата разпоредба Управителният комитет е оправомощен да приема решения, определящи процедурата за изпълнение на бюджета.

               (3)На заседанието си през декември 2020 г. Управителният комитет трябва да приеме решение относно бюджета на Транспортната общност за 2021 г.; ако точката не бъде разгледана по време на това заседание, приемането ще бъде насрочено за следващото заседание.

               (4)Предложеният бюджет на Транспортната общност за 2021 г. е необходим за правилното функциониране на органите на Транспортната общност. Той покрива разходите за човешки ресурси, пътуване, компютърно  оборудване и софтуер, както и оперативни разходи като проучвания, техническа помощ и организиране на конференции и заседания.

               (5)Целесъобразно е да се установи позицията, която да се заеме от името на Съюза в рамките на Управителния комитет, тъй като такова решение е необходимо за функционирането на Постоянния секретариат на Транспортната общност и ще има правно действие по отношение на Съюза,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Регионалния управителен комитет на Транспортната общност по отношение на бюджета на Транспортната общност за 2021 г., се основава на проекторешението на Регионалния управителен комитет, приложено към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение (ЕС) 2017/1937 на Съвета от 11 юли 2017 г. за подписване, от името на Европейския съюз, и временно прилагане на Договора за създаване на Транспортната общност (ОВ L 278, 27.10.2017 г., стр. 1).

                     (2)

                        Решение за изпълнение на Комисията от 25.6.2020 г., C(2020) 4356.

                     (3)

                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (4)

                        Решение (ЕС) 2017/1937 на Съвета от 11 юли 2017 г. за подписване, от името на Европейския съюз, и временно прилагане на Договора за създаване на Транспортната общност (ОВ L 278, 27.10.2017 г., стр. 1).

                     (5)

                        Решение (ЕС) 2019/392 на Съвета от 4 март 2019 г. за сключване, от името на Европейския съюз, на Договора за създаване на Транспортната общност.

    ---documentbreak---

               ЕВРОПЕЙСКА КОМИСИЯ
            Брюксел, 26.11.2020
            COM(2020) 759 final
            ПРИЛОЖЕНИЕ
            към
            Предложение за решение на Съвета
            относно позицията, която трябва да се заеме от името на Европейския съюз в рамките на Регионалния управителен комитет на Транспортната общност по отношение на приемането на бюджета на Транспортната общност за 2021 година

               ПРИЛОЖЕНИЕ I

               ПРОЕКТ

               РЕШЕНИЕ № /2020
               НА РЕГИОНАЛНИЯ УПРАВИТЕЛЕН КОМИТЕТ НА ТРАНСПОРТНАТА ОБЩНОСТ

               от [...] година

               за приемането на бюджета на Транспортната общност за 2021 година

               РЕГИОНАЛНИЯТ УПРАВИТЕЛЕН КОМИТЕТ НА ТРАНСПОРТНАТА ОБЩНОСТ,

               като взе предвид Договора за създаване на Транспортната общност, и по-специално член 24, параграф 1 и член 35 от него,

               РЕШИ:

               Член 1

               С настоящото се приема бюджетът на Транспортната общност за 2021 г., приложен към настоящото решение.

               Член 2

               (1)В съответствие с член 10, параграф 1 от финансовите правила и процедурите за одит, приложими за Транспортната общност, бюджетните кредити по даден бюджетен ред от бюджета за 2021 г. могат да се използват за цели, които бюджетът отнася към друг бюджетен ред, в рамките на общото ограничение от 10 % от бюджетните кредити по предишния бюджетен ред. Това не се прилага за бюджетния ред за бюджета за човешки ресурси.

               (2)Бюджетните кредити, пренесени с оглед на изпълнението на задълженията, подписани в края на 2020 г., както е посочено в приложения бюджет, не са допустими за усвояването, посочено в първия параграф. Те не се вземат предвид при определяне на максималния размер, съответстващ на ограничението от 10 %, посочено пак там.

               Член 3

               (3)Бюджетните кредити, за които не са за поети задължения в края на финансовите години 2019 и 2020, се анулират и се изплащат обратно на страните в съответствие с процентите, определени в приложение V към Договора за създаване на Транспортната общност, и с действително платените вноски.

               Съставено в … на … 2020 година.

               За Регионалния управителен комитет

                  Председател

               БЮДЖЕТ НА ТРАНСПОРТНАТА ОБЩНОСТ ЗА 2021 ГОДИНА

                        Бюджетен ред

                        Сума

                        (EUR)

                        1.Постоянен секретариат

                        1.1. Човешки ресурси

                         1 465 706

                        1.2. Пътни разходи

                         237 600

                        1.3. Канцеларски разходи, оборудване и софтуер

                        403 080

                        -От които нови кредити

                        308 080

                        -От които пренесени бюджетни кредити, съответстващи на задължения, подписани в края на 2020 г., за които плащанията са дължими през 2021 г.

                        95 000
                           1

                        1.4. Други разходи и услуги, включително:

                        – Услуги, възложени на външни изпълнители, и други услуги (одит, видимост, обучение на персонала, банкови такси)

                        – Разходи за заседания и конференции

                        – Разходи за информационни технологии и комуникация

                        – Разходи за набиране на персонал

                         262 890

                        1.5. ПРОУЧВАНИЯ, техническа помощ за подпомагане на прилагането на достиженията на правото на ЕС и плановете за действие.

                         690 000

                        -От които нови кредити

                        560 000

                        -От които пренесени бюджетни кредити, съответстващи на задължения, подписани в края на 2020 г., за които плащанията са дължими през 2021 г.

                        130 000
                           2

                        2.Съвет на министрите

                        2.1. Разходи за заседания и конференции

                                 60 000

                        3.Регионален управителен комитет

                        3.1. Разходи за заседания и конференции

                                              25 450

                        4.Технически комитети

                        4.1. Разходи за заседания и конференции

                                 114 100

                        5.Социален форум

                        5.1. Разходи за заседания и конференции

                        16 300

                        Резерв (приблизително 8 % от новите кредити)

                        249 874

                        Общо нови кредити

                        3 300 000

                        Общо пренесени бюджетни кредити от 2020 г.

                        225 000
                           3

                        Общо всичко

                        3 525 000
                           4

                        Вноска на ЕС (80 % от новите кредити)

                        2 640 000

                        Вноска на страните от Югоизточна Европа (20 % от новите кредити: в приложение V към ДТО е посочено разпределението по държави).

                        660 000

                     (1)

                        Ориентировъчен размер на сумата: в ход са процедури за възлагане на обществени поръчки за видеоконферентна връзка и за софтуер за счетоводство/човешки ресурси, договорите се очаква да бъдат подписани през декември 2020 г.

                     (2)

                        Ориентировъчен размер на сумата: в ход е процедура за възлагане на обществена поръчка за техническа помощ за Обсерватория за транспорта, договорът се очаква да бъде подписан през декември 2020 г.

                     (3)

                        Ориентировъчна сума, окончателната сума трябва да бъде потвърдена през декември 2020 г. при приключването на съответните процедури за възлагане на обществени поръчки и подписване на договорите.

                     (4)

                        Ориентировъчна сума, окончателната сума трябва да бъде потвърдена, когато стане известна общата сума, пренесена от 2020 г.


               ЕВРОПЕЙСКА КОМИСИЯ
            Брюксел, 27.11.2020
            COM(2020) 765 final
            2020/0339(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет, създаден по силата на Евро-средиземноморското споразумение в областта на въздухоплаването между Европейския съюз и неговите държави членки, от една страна, и правителството на Държавата Израел, от друга страна

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Съвместния комитет, създаден по силата на Евро-средиземноморското споразумение в областта на въздухоплаването между Европейския съюз и неговите държави членки, от една страна, и правителството на Държавата Израел, от друга страна (наричано по-нататък „Споразумението“)
                  1
               .

               2.Контекст на предложението

               2.1.Евро-средиземноморското споразумение в областта на въздухоплаването между Европейския съюз и неговите държави членки, от една страна, и правителството на Държавата Израел, от друга страна

               Със Споразумението се цели създаването на общо авиационно пространство (ОАП), основано на взаимно предоставяне на достъп до пазарите за въздушен транспорт на страните, с равни конкурентни условия и спазване на едни и същи правила, включително по въпросите на безопасността, сигурността, управлението на въздушното движение, социалните аспекти и околната среда. Правилата за ОАП следва да се основават на съответното законодателство, което е в сила в Европейския съюз, съгласно приложение IV към настоящото споразумение, по-специално по отношение на безопасността, сигурността и управлението на въздушното движение.

               Споразумението беше подписано на 10 юни 2013 г. и влезе в сила на 2 август 2020 г.

               2.2.Съвместен комитет

               Съвместният комитет е създаден съгласно член 22 от Споразумението. Той отговаря за администрирането на Споразумението и гарантира неговото правилно прилагане.

               За тази цел той развива сътрудничество в редица области и формулира препоръки и взема решения, когато това е изрично предвидено в Споразумението. Основните му задачи са да развива сътрудничество като: а) изпълнява конкретните си задачи във връзка с процеса на регулаторно сътрудничество, както е посочено в дял II от Споразумението; б) насърчава обмена на експертни мнения по нови законодателни или регулаторни инициативи и разработки, включително в областта на сигурността, безопасността, опазването на околната среда, авиационната инфраструктура (включително слотове), конкурентната среда и защитата на потребителите; в) редовно анализира социалните последствия от настоящото споразумение във връзка с начина му на прилагане, особено в областта на трудовата заетост, и изготвя подходящи действия в отговор на опасения, за които бъде установено, че са основателни; г) съгласува, въз основа на консенсус, предложения, подходи или документи от процедурен характер, които са пряко свързани с функционирането на настоящото споразумение; д) разглежда потенциалните области за по-нататъшно развитие на настоящото споразумение, включително препоръки за изменения в него; и е) разглежда прилагането на раздел А.1 от приложение IV (списък на въздушните превозвачи, предмет на оперативна забрана).

               Освен това, в съответствие с: член 5 (Инвестиции) от Споразумението, Съвместният комитет разглежда въпроси, свързани с двустранните инвестиции в мажоритарно участие или промени в ефективния контрол на въздушните превозвачи на страните.

               Съгласно член 22, параграф 3 от Споразумението Съвместният комитет трябва да приеме с решение свой процедурен правилник.

               2.3.Предвиденият акт на Съвместния комитет

               На първото си заседание Съвместният комитет приема решение относно приемането на своя процедурен правилник (наричан по-нататък „предвиденият акт“).

               Целта на предвидения акт е, в съответствие с член 22, параграф 3 от Споразумението, да бъде приет процедурният правилник за организацията и работата на Съвместния комитет, за да се даде възможност за правилно прилагане на Споразумението.

               3.Позиция, която да трябва да се заеме от името на Съюза

               Позицията, която трябва да се заеме от името на Съюза, следва да има за цел приемането на процедурния правилник на Съвместния комитет, създаден по силата на Споразумението. Позицията следва да се основава на проекта на решение на Съвместния комитет.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат дейността на съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“.

               4.1.2.Приложение в конкретния случай

               Съвместният комитет е орган, създаден със споразумение, а именно в настоящия случай Евро-средиземноморското споразумение в областта на въздухоплаването между Европейския съюз и неговите държави членки, от една страна, и правителството на Държавата Израел, от друга страна.

               Актът, който Съвместният комитет има за задача да приеме, е акт с правно действие, тъй като налага на страните задължения по силата на международното право.

               Предвиденият акт не допълва, нито изменя институционалната рамка на Споразумението.

               Предвид горепосоченото процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с въздушния транспорт.

               Поради това материалноправното основание за предложеното решение е член 100, параграф 2 от ДФЕС.

               4.3.Заключение

               Правното основание за предложеното решение следва да бъде член 100, параграф 2 от ДФЕС във връзка с член 218, параграф 9 от ДФЕС.

               5.Публикуване на предвидения акт

               Тъй като с акта на Съвместния комитет ще се определи неговият процедурен правилник, целесъобразно е след приемането му той да се публикува в Официален вестник на Европейския съюз.

               2020/0339 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния комитет, създаден по силата на Евро-средиземноморското споразумение в областта на въздухоплаването между Европейския съюз и неговите държави членки, от една страна, и правителството на Държавата Израел, от друга страна

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Евро-средиземноморското споразумение в областта на въздухоплаването между Европейския съюз и неговите държави членки, от една страна, и правителството на Държавата Израел, от друга страна (наричано по-нататък „Споразумението“) беше сключено от Съюза с Решение (ЕС) 2020/952 на Съвета
                  2
                и влезе в сила на 2 август 2020 г.

               (2)С член 22 от Споразумението се създава Съвместен комитет, който гарантира администрирането и правилното прилагане на Споразумението.

               (3)В член 22, параграф 3 от Споразумението се предвижда, че Съвместният комитет следва да приеме свой процедурен правилник.

               (4)С цел да се гарантира правилното прилагане на Споразумението, процедурният правилник на Съвместния комитет следва да бъде приет.

               (5)Целесъобразно е да се установи позицията, която трябва да се заеме от името на Съюза в рамките на Съвместния комитет, тъй като решението на Съвместния комитет за приемане на неговия процедурен правилник ще бъде обвързващо за Съюза. Позицията на Съюза в рамките на Съвместния комитет следва да се основава на приложения проект на решение на Съвместния комитет,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на първото заседание на Съвместния комитет, създаден съгласно член 22 от Евро-средиземноморското споразумение в областта на въздухоплаването между Европейския съюз и неговите държави членки, от една страна, и правителството на Държавата Израел, от друга страна, във връзка с приемането на процедурния правилник на Съвместния комитет, се основава на проекта на решение на Съвместния комитет, приложен към настоящото решение.

               Представителите на Съюза в рамките на Съвместния комитет могат да приемат незначителни промени в проекта на решение на Съвместния комитет, без да е необходимо допълнително решение на Съвета.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение (ЕС) 2020/952 на Съвета от 26 юни 2020 г. относно сключването от името на Съюза на Евро-средиземноморското споразумение в областта на въздухоплаването между Европейския съюз и неговите държави членки, от една страна, и правителството на Държавата Израел, от друга страна (ОВ L 212, 3.7.2020 г., стр. 10).

                     (2)

                        Решение (ЕС) 2020/952 на Съвета от 26 юни 2020 г. относно сключването от името на Съюза на Евро-средиземноморското споразумение в областта на въздухоплаването между Европейския съюз и неговите държави членки, от една страна, и правителството на Държавата Израел, от друга страна (ОВ L 212, 3.7.2020 г., стр. 10).

    ---documentbreak---

               ЕВРОПЕЙСКА КОМИСИЯ
            Брюксел, 27.11.2020
            COM(2020) 765 final
            ПРИЛОЖЕНИЕ
            към
            Предложение заРешение на Съвета
            относно позицията, която трябва да се заеме от името на Европейския съюз в рамките на Съвместния комитет, създаден по силата на Евро-средиземноморското споразумение в областта на въздухоплаването между Европейския съюз и неговите държави членки, от една страна, и правителството на Държавата Израел, от друга страна

               РЕШЕНИЕ № 1/[година] НА СЪВМЕСТНИЯ КОМИТЕТ ЕС — ИЗРАЕЛ, СЪЗДАДЕН ПО СИЛАТА НА ЕВРО-СРЕДИЗЕМНОМОРСКОТО СПОРАЗУМЕНИЕ В ОБЛАСТТА НА ВЪЗДУХОПЛАВАНЕТО МЕЖДУ ЕВРОПЕЙСКИЯ СЪЮЗ И НЕГОВИТЕ ДЪРЖАВИ ЧЛЕНКИ, ОТ ЕДНА СТРАНА, И ПРАВИТЕЛСТВОТО НА ДЪРЖАВАТА ИЗРАЕЛ, ОТ ДРУГА СТРАНА

               от .../.../... г.

               за приемане на неговия процедурен правилник

               СЪВМЕСТНИЯТ КОМИТЕТ ЕС — ИЗРАЕЛ,

               като взе предвид Евро-средиземноморското споразумение в областта на въздухоплаването между Европейския съюз и неговите държави членки, от една страна, и правителството на Държавата Израел, от друга страна (наричано по-нататък „Споразумението“), и по-специално член 22, параграф 3 от него,

               РЕШИ:

               Член единствен

               С настоящото решение се приема приложеният процедурен правилник на Съвместния комитет.

               Съставено в […] на […] година.

               За Съвместния комитет,

               Ръководител на делегацията на Европейския съюз

               [име]

               Ръководител на делегацията на правителството на Държавата Израел

               [име]

               Приложение

               ПРОЦЕДУРЕН ПРАВИЛНИК

               Член 1

               Ръководители на делегации

               1.
                     Както е предвидено в член 22, параграф 1 от Споразумението, Съвместният комитет се състои от представители на договарящите се страни.

               2.
                     Съвместният комитет се председателства съвместно от ръководителите на делегации на договарящите се страни.

               Член 2

               Заседания

               1.
                     Съгласно член 22, параграф 4 от Споразумението Съвместният комитет провежда заседания, както и когато е необходимо, най-малко веднъж годишно. Всяка договаряща се страна може да поиска свикването на заседание.

               2.
                     Съвместният комитет може да провежда присъствени заседания или да заседава по друг начин (напр. чрез конферентни телефонни разговори или видеоконференции).

               3.
                     Заседанията се провеждат, доколкото е възможно, като се редуват между място в държава — членка на Европейския съюз, и Израел, освен ако договарящите се страни не са се споразумели за друго.

               4.
                     След като датата и мястото на заседанията бъдат договорени между договарящите се страни, заседанията се свикват от Европейската комисия — за Европейския съюз и неговите държави членки, и от Гражданската въздухоплавателна администрация на Израел — за Израел.

               5.
                     Освен ако договарящите се страни не са се споразумели за друго, заседанията на Съвместния комитет не са публични. Ако е необходимо, в края на заседанието по взаимно съгласие може да бъде изготвено съобщение за медиите.

               Член 3

               Делегации

               1.
                     Преди всяко заседание ръководителите на делегации се информират взаимно за предвиждания състав на своите делегации за конкретното заседание.

               2.
                     Със съгласието на Съвместния комитет представители на заинтересованите страни в сектора на въздушния транспорт могат да бъдат канени да присъстват на заседанията в качеството на наблюдатели.

               3.
                     Съвместният комитет може да покани други заинтересовани страни или експерти да присъстват на заседанията с цел представяне на информация по определени въпроси.

               Член 4

               Секретариат

               Служител на Европейската комисия и служител на Гражданската въздухоплавателна администрация на Израел ще изпълняват съвместно функциите на секретари на Съвместния комитет.

               Член 5

               Дневен ред на заседанията

               1.
                     Ръководителите на делегации изготвят по взаимно съгласие предварителен дневен ред за всяко заседание. Този предварителен дневен ред се предава от секретарите на членовете на делегациите най-късно петнадесет дни преди датата на заседанието.

               2.
                     Дневният ред се приема от Съвместния комитет в началото на всяко заседание.  Въпроси, които не са включени в предварителния дневен ред, може да бъдат добавени към него със съгласието на Съвместния комитет.

               3.
                     Ръководителите на делегации може да съкратят посочените в параграф 1 от настоящия член срокове, за да се вземат предвид изисквания или спешни обстоятелства, свързани с конкретен въпрос.

               Член 6

               Протоколи от заседанията

               1.
                     След провеждане на всяко заседание на Съвместния комитет се съставя проектопротокол. В него се посочват обсъжданите въпроси, направените препоръки и приетите решения.

               2. След като бъде одобрен, протоколът от заседанието се подписва в два екземпляра от ръководителите на делегации и един оригинал се връчва на всяка от договарящите се страни. Ръководителите на делегации могат да решат, че подписването и размяната на електронни екземпляри удовлетворява посоченото изискване.

               3.
                     Протоколите от заседанията на Съвместния комитет са публични, освен ако една от договарящите се страни не поиска друго.

               Член 7

               Писмена процедура

               Когато е необходимо и надлежно обосновано, решенията и препоръките на Съвместния комитет може да се приемат чрез писмена процедура. За тази цел ръководителите на делегации обменят проектите за мерки, по които се изисква становище на Съвместния комитет и които след това може да бъдат потвърдени чрез размяна на писма. От друга страна обаче, всяка договаряща се страна може да поиска свикване на Съвместния комитет за обсъждане на съответния въпрос.

               Член 8

               Разисквания

               1.
                     Съвместният комитет формулира препоръките си и взема решенията си с консенсус.

               2.
                     Решенията и препоръките на Съвместния комитет се озаглавяват съответно с думите „Решение“ и „Препоръка“, последвани от пореден номер, датата на тяхното приемане и описание на предмета им.

               3.
                     Решенията и препоръките на Съвместния комитет се подписват от ръководителите на делегации и се прилагат към протокола от заседанието.

               4.
                     Решенията, приети от Съвместния комитет, се изпълняват от договарящите се страни в съответствие с техните вътрешни процедури.

               5.
                     Решенията, приети от Съвместния комитет, може да се публикуват от договарящите се страни в съответните им официални издания. Всяка от договарящите се страни може да преценява дали да публикува който и да е друг акт на Съвместния комитет. На всяка от договарящите се страни се предава по един оригинален екземпляр от решенията и препоръките.

               Член 9

               Работни групи

               1.
                     Съвместният комитет може да създава работни групи, които да го подпомагат при изпълнението на неговите задължения. Мандатът на дадена работна група се включва в приложение към решението за създаването ѝ.

               2.
                     Работните групи се състоят от представители на договарящите се страни.

               3.
                     Работните групи работят под ръководството на Съвместния комитет, на който докладват след всяко от своите заседания. Те не могат да вземат решения, но могат да отправят препоръки към Съвместния комитет.

               4.
                     Съвместният комитет може по всяко време да вземе решение за разпускане на всички съществуващи работни групи, да промени мандата им или да създаде нови работни групи, които да го подпомагат при изпълнението на неговите задължения.

               Член 10

               Разходи

               1.
                     Всяка от договарящите се страни поема разходите по участието си в заседанията на Съвместния комитет и на работните групи — както разходите за персонал, пътните и дневните разходи, така и пощенските и телекомуникационните разходи.

               2.
                     Всички други разходи, свързани с материалната организация на заседанията, се поемат от договарящата се страна, която е домакин на заседанието.

               Член 11

               Изменение на процедурния правилник

               Съвместният комитет може по всяко време да измени настоящия процедурен правилник с решение, взето в съответствие с член 22 от Споразумението.


               ЕВРОПЕЙСКА КОМИСИЯ
            Брюксел, 27.11.2020
            COM(2020) 780 final
            2020/0344(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Съюза в рамките на Съвместния комитет, създаден със Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия, във връзка с датата, от която разпоредбите на втора част, дял III от Споразумението се прилагат по отношение на гражданите на Исландия, Княжество Лихтенщайн, Кралство Норвегия и Конфедерация Швейцария
            (текст от значение за ЕИП)

               ОБЯСНИТЕЛЕН МЕМОРАНДУМ

               1.Предмет на предложението

               Комисията предлага Съветът да установи позицията, която трябва да се заеме от името на Съюза в рамките на Съвместния комитет, създаден със Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“), относно датата, от която разпоредбите на втора част, дял III от Споразумението се прилагат по отношение на гражданите на Исландия, Княжество Лихтенщайн, Кралство Норвегия и Конфедерация Швейцария.

               2.Контекст на предложението

               2.1.Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия

               Със Споразумението за оттегляне се определят редът и условията за организираното оттегляне на Обединеното кралство Великобритания и Северна Ирландия („Обединеното кралство“) от Европейския съюз („Съюзът“) и Европейската общност за атомна енергия. Това споразумение влезе в сила на 1 февруари 2020 г.

               2.2.„Триангулация“

               В член 33, параграф 1 от Споразумението за оттегляне Съюзът и Обединеното кралство се ангажират да прилагат реципрочната защита на социалноосигурителни права (съгласно втора част, дял III от Споразумението за оттегляне) по отношение на гражданите на държавите, които са членки на Европейското икономическо пространство („ЕИП“) и същевременно на Европейската асоциация за свободна търговия („държавите от ЕИП-ЕАСТ“), и на гражданите на Швейцария, при условие че бъдат сключени съответните споразумения, от една страна, между Съюза и държавите от ЕИП-ЕАСТ, и между Съюза и Конфедерация Швейцария, които ще се прилагат за гражданите на Обединеното кралство, и от друга страна, между Обединеното кралство и държавите от ЕИП-ЕАСТ, както и между Обединеното кралство и Конфедерация Швейцария, които ще се прилагат за гражданите на Съюза.

               Тази система, в която участват три страни, а именно Съюзът, държавите от ЕИП-ЕАСТ/Конфедерация Швейцария и Обединеното кралство, се нарича „триангулация“. Целта на тази триангулация е да се гарантира защитата на реципрочните социалноосигурителни права на гражданите на посочените държави, лицата без гражданство и бежанците, както и на членовете на техните семейства и преживелите ги лица, които в края на преходния период, определен в член 126 от Споразумението за оттегляне, са или са били в трансгранична ситуация, свързана с трите страни.

               Обединеното кралство вече сключи такива споразумения съответно с държавите от ЕИП-ЕАСТ
                  1
                и Конфедерация Швейцария
                  2
               . Предстои Съюзът да сключи такива споразумения с държавите от ЕИП-ЕАСТ и Конфедерация Швейцария съответно чрез решение на Съвместния комитет на ЕИП за изменение на приложение VI (Социална сигурност) към Споразумението за ЕИП и решение на Съвместния комитет, създаден съгласно Споразумението между Европейската общност и нейните държави членки, от една страна, и Конфедерация Швейцария, от друга страна, относно свободното движение на хора, с което се изменя приложение II към посоченото споразумение, което приложение се отнася до координирането на схемите за социална сигурност.

               В член 33, параграф 2 от Споразумението за оттегляне е предвидено, че Съюзът и Обединеното кралство уведомяват Съвместния комитет за датата на влизане в сила на съответните си споразумения с държавите от ЕИП-ЕАСТ и Конфедерация Швейцария.

               Едва тогава Съвместният комитет приема решение за определяне на датата, от която разпоредбите за координация на системите за социална сигурност ще се прилагат за гражданите на държавите от ЕИП-ЕАСТ и за гражданите на Швейцария. Едва от тази дата ще бъде завършено прилагането на член 33, с което се гарантира защитата на социалноосигурителните права на гражданите на Съюза, гражданите на Обединеното кралство, гражданите на ЕИП-ЕАСТ и гражданите на Швейцария в ситуации на триангулация.

               2.3.Предвиденото решение на Съвместния комитет

               Съгласно член 33, параграф 1 от Споразумението за оттегляне разпоредбите на втора част, дял III от Споразумението, който дял се отнася до координацията на системите за социална сигурност, приложими за гражданите на Съюза, се прилагат за гражданите на Исландия, Княжество Лихтенщайн, Кралство Норвегия и Конфедерация Швейцария, при условие че тези държави са сключили и прилагат съответните споразумения, от една страна, с Обединеното кралство, които се прилагат за гражданите на Съюза, и от друга страна, със Съюза, които се прилагат за гражданите на Обединеното кралство.

               Съгласно член 33, параграф 2 от Споразумението за оттегляне след получаване на уведомление от Обединеното кралство и от Съюза за датата на влизане в сила на тези споразумения Съвместният комитет определя датата, от която разпоредбите на втора част, дял III от Споразумението се прилагат по отношение на гражданите на Исландия, Княжество Лихтенщайн, Кралство Норвегия и Конфедерация Швейцария, според случая.

               Целта на предвиденото решение на Съвместния комитет, за което следва да бъде установена позицията на Съюза, е да се определи тази дата.

               3.Позиция, която трябва да се заеме от името на Съюза

               С оглед на датата на влизане в сила на съответните споразумения, посочени в точка 2.2, и с цел да се избегнат пропуски в защитата на засегнатите граждани след края на преходния период, определен в член 126 от Споразумението за оттегляне, датата, от която разпоредбите на втора част, дял III от Споразумението се прилагат за гражданите на Исландия, Княжество Лихтенщайн, Кралство Норвегия и Конфедерация Швейцария, следва да бъде 1 януари 2021 г.

               Поради това позицията на Съюза следва да бъде да се подкрепи приемането на решение от Съвместния комитет съгласно член 33, параграф 2 от Споразумението за оттегляне за определянето на тази дата, в съответствие с проекта на решение, приложен към настоящото предложение.

               4.Правно основание

               В член 218, параграф 9 от Договора за функционирането на Европейския съюз (ДФЕС) се предвижда приемането от Съвета на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Решението, което Съвместният комитет има за задача да приеме, представлява акт с правно действие.

               Предвиденият акт не допълва, нито изменя институционалната рамка на Споразумението за оттегляне.

               Поради това процесуалноправното основание за предложеното решение е член 218, параграф 9 от ДФЕС.

               Целта и съдържанието на предвидения акт са свързани единствено с установяването на позицията на Съюза относно датата, от която разпоредбите на втора част, дял III от Споразумението се прилагат по отношение на гражданите на Исландия, Княжество Лихтенщайн, Кралство Норвегия и Конфедерация Швейцария. Сключването на Споразумението се основава на член 50, параграф 2 от Договора за Европейския съюз.

               Следователно правното основание за предложеното решение следва да бъде член 50, параграф 2 от Договора за Европейския съюз във връзка с член 218, параграф 9 от ДФЕС.

               5.Публикуване на предвидения акт

               Тъй като целта на решението на Съвместния комитет е да определи датата, от която разпоредбите на втора част, дял III от Споразумението за оттегляне се прилагат по отношение на гражданите на Исландия, Княжество Лихтенщайн, Кралство Норвегия и Конфедерация Швейцария, е целесъобразно след приемането му решението на Съвместния комитет да се публикува в Официален вестник на Европейския съюз.

               2020/0344 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Съюза в рамките на Съвместния комитет, създаден със Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия, във връзка с датата, от която разпоредбите на втора част, дял III от Споразумението се прилагат по отношение на гражданите на Исландия, Княжество Лихтенщайн, Кралство Норвегия и Конфедерация Швейцария

               (текст от значение за ЕИП)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за Европейския съюз, и по-специално член 50, параграф 2 от него,

               като взе предвид Договора за функционирането на Европейския съюз, и по-специално член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“) беше сключено от Съюза с Решение (ЕС) 2020/135 на Съвета
                  3
                и влезе в сила на 1 февруари 2020 г.

               (2)Съгласно член 33, параграф 1 от Споразумението за оттегляне разпоредбите на втора част, дял III от Споразумението, който дял се отнася до координацията на системите за социална сигурност, приложими за гражданите на Съюза, се прилагат за гражданите на Исландия, Княжество Лихтенщайн, Кралство Норвегия и Конфедерация Швейцария, при условие че тези държави са сключили и прилагат съответните споразумения, от една страна, с Обединеното кралство, които се прилагат за гражданите на Съюза, и от друга страна, със Съюза, които се прилагат за гражданите на Обединеното кралство.

               (3)Съгласно член 33, параграф 2 от Споразумението за оттегляне след получаване на уведомление от Обединеното кралство и от Съюза за датата на влизане в сила на тези споразумения Съвместният комитет, създаден съгласно член 164, параграф 1 от него („Съвместният комитет“), определя датата, от която разпоредбите на втора част, дял III от Споразумението се прилагат по отношение на гражданите на Исландия, Княжество Лихтенщайн, Кралство Норвегия и Конфедерация Швейцария, според случая.

               (4)Съюзът сключи съответните споразумения с Исландия, Княжество Лихтенщайн и Кралство Норвегия
                  4
                и с Конфедерация Швейцария
                  5
               , които се прилагат за гражданите на Обединеното кралство. Обединеното кралство сключи съответните споразумения с Исландия, Княжество Лихтенщайн и Кралство Норвегия
                  6
                и с Конфедерация Швейцария
                  7
               , които се прилагат за гражданите на Съюза.

               (5)С оглед на предвидената дата на влизане в сила на посочените споразумения и с цел да се избегнат пропуски в защитата на засегнатите граждани след края на преходния период, определен в член 126 от Споразумението за оттегляне, датата, от която разпоредбите на втора част, дял III от Споразумението се прилагат за гражданите на Исландия, Княжество Лихтенщайн, Кралство Норвегия и Конфедерация Швейцария, следва да бъде 1 януари 2021 г.

               (6)Поради това е целесъобразно да се установи позицията, която трябва да се заеме от името на Съюза в рамките на Съвместния комитет, след уведомление от Обединеното кралство и от Съюза за датата на влизане в сила на споразуменията, сключени от всеки от тях с Исландия, Княжество Лихтенщайн и Кралство Норвегия и с Конфедерация Швейцария.

               (7)За да се създадат условия за незабавното прилагане на мерките, предвидени в настоящото решение, настоящото решение следва да влезе в сила в деня на приемането му,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвместния комитет, създаден съгласно член 164, параграф 1 от Споразумението за оттегляне, относно решението, което трябва да бъде взето в съответствие с член 33, параграф 2 от това споразумение, се основава на проекта на решение на Съвместния комитет, приложен към настоящото решение.

               Член 2

               Решението на Съвместния комитет се публикува в Официален вестник на Европейския съюз.

               Член 3

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        Споразумение относно договореностите между Исландия, Княжество Лихтенщайн, Кралство Норвегия и Обединеното кралство Великобритания и Северна Ирландия, след оттеглянето на Обединеното кралство от Европейския съюз, Споразумението за ЕИП, както и другите споразумения, приложими между Обединеното кралство и държавите от ЕИП/ЕАСТ по силата на членството на Обединеното кралство в Европейския съюз, подписано в Лондон на 28 януари 2020 г.

                     (2)

                        Споразумение между Обединеното кралство Великобритания и Северна Ирландия и Конфедерация Швейцария относно правата на гражданите след оттеглянето на Обединеното кралство от Европейския съюз и Споразумението относно свободното движение на хора, подписано в Берн на 25 февруари 2019 г.

                     (3)

                        Решение (ЕС) 2020/135 на Съвета от 30 януари 2020 г. относно сключването на Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (ОВ L 29, 31.1.2020 г., стр. 1).

                     (4)

                        Решение № [...] от [...] на Съвместния комитет на ЕИП за изменение на приложение VI (Социална сигурност) към Споразумението за ЕИП.

                     (5)

                        Решение №.../... на Съвместния комитет, създаден съгласно Споразумението между Европейската общност и нейните държави членки, от една страна, и Конфедерация Швейцария, от друга страна, относно свободното движение на хора, от [...], с което се изменя приложение II към посоченото споразумение, което приложение се отнася до координирането на схемите за социална сигурност.

                     (6)

                        Споразумение относно договореностите между Исландия, Княжество Лихтенщайн, Кралство Норвегия и Обединеното кралство Великобритания и Северна Ирландия след оттеглянето на Обединеното кралство от Европейския съюз, Споразумението за ЕИП и други споразумения, приложими между Обединеното кралство и членуващите в ЕИП държави от ЕАСТ по силата на членството на Обединеното кралство в Европейския съюз, подписано в Лондон на 28 януари 2020 г.

                     (7)

                        Споразумение между Обединеното кралство Великобритания и Северна Ирландия и Конфедерация Швейцария относно правата на гражданите след оттеглянето на Обединеното кралство от Европейския съюз и Споразумението относно свободното движение на хора, подписано в Берн на 25 февруари 2019 г.

    ---documentbreak---

               ЕВРОПЕЙСКА КОМИСИЯ
            Брюксел, 27.11.2020
            COM(2020) 780 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Съюза в рамките на Съвместния комитет, създаден със Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия, във връзка с датата, от която разпоредбите на втора част, дял III от Споразумението се прилагат по отношение на гражданите на Исландия, Княжество Лихтенщайн, Кралство Норвегия и Конфедерация Швейцария

               ПРИЛОЖЕНИЕ

               Решение № .../2020 на Съвместния комитет, създаден със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия

               от ... година

               за определяне на датата, от която разпоредбите на втора част, дял III от Споразумението се прилагат за гражданите на Исландия, Княжество Лихтенщайн, Кралство Норвегия и Конфедерация Швейцария

               СЪВМЕСТНИЯТ КОМИТЕТ,

               като взе предвид Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия
                  1
                („Споразумението за оттегляне“), и по-специално член 33, параграф 2 от него,

               като има предвид, че:

               (1)Съгласно член 33, параграф 1 от Споразумението за оттегляне разпоредбите на втора част, дял III от Споразумението, който дял се отнася до координацията на системите за социална сигурност, приложими за гражданите на Съюза, се прилагат за гражданите на Исландия, Княжество Лихтенщайн, Кралство Норвегия и Конфедерация Швейцария, при условие че тези държави са сключили и прилагат съответните споразумения, от една страна, с Обединеното кралство, които се прилагат за гражданите на Съюза, и, от друга страна, със Съюза, които се прилагат за гражданите на Обединеното кралство.

               (2)Съгласно член 33, параграф 2 от Споразумението за оттегляне след получаване на уведомление от Обединеното кралство и от Съюза за датата на влизане в сила на тези споразумения Съвместният комитет определя датата, от която разпоредбите на втора част, дял III от Споразумението се прилагат по отношение на гражданите на Исландия, Княжество Лихтенщайн, Кралство Норвегия и Конфедерация Швейцария, според случая.

               (3)Съюзът сключи съответните споразумения с Исландия, Княжество Лихтенщайн и Кралство Норвегия
                  2
                и с Конфедерация Швейцария
                  3
               , които се прилагат за гражданите на Обединеното кралство. Обединеното кралство сключи съответните споразумения с Исландия, Княжество Лихтенщайн и Кралство Норвегия
                  4
                и с Конфедерация Швейцария
                  5
               , които се прилагат за гражданите на Съюза.

               (4)Предвид уведомленията от Обединеното кралство и от Съюза за датата на влизане в сила на споразуменията, посочени в съображение 3, датата, от която разпоредбите на втора част, дял III от Споразумението се прилагат по отношение на гражданите на Исландия, Княжество Лихтенщайн, Кралство Норвегия и Конфедерация Швейцария, следва да бъде 1 януари 2021.

               ПРИЕ НАСТОЯЩОТО РЕШЕНИЕ:

               Член 1

               Датата, от която разпоредбите на втора част, дял III от Споразумението се прилагат за гражданите на Исландия, Княжество Лихтенщайн, Кралство Норвегия и Конфедерация Швейцария, е 1 януари 2021.

               Член 2

               Настоящото решение влиза в сила в деня на приемането му.

               Съставено в Брюксел на […] година.

               За Съвместния комитет

               Съпредседатели

                     (1)

                  OВ L 29, 31.1.2020 г., стр. 7.

                     (2)

                        Решение № [...] от [...] на Съвместния комитет на ЕИП за изменение на приложение VI (Социална сигурност) към Споразумението за ЕИП.

                     (3)

                        Решение № .../... на Съвместния комитет, създаден съгласно Споразумението между Европейската общност и нейните държави членки, от една страна, и Конфедерация Швейцария, от друга страна, относно свободното движение на хора, от [...], с което се изменя приложение II към посоченото споразумение, което приложение се отнася до координирането на схемите за социална сигурност.

                     (4)

                        Споразумение относно договореностите между Исландия, Княжество Лихтенщайн, Кралство Норвегия и Обединеното кралство Великобритания и Северна Ирландия, след оттеглянето на Обединеното кралство от Европейския съюз, Споразумението за ЕИП, както и другите споразумения, приложими между Обединеното кралство и държавите от ЕИП/ЕАСТ по силата на членството на Обединеното кралство в Европейския съюз, подписано в Лондон на 28 януари 2020 г.

                     (5)

                        Споразумение между Обединеното кралство Великобритания и Северна Ирландия и Конфедерация Швейцария относно правата на гражданите след оттеглянето на Обединеното кралство от Европейския съюз и Споразумението относно свободното движение на хора, подписано в Берн на 25 февруари 2019 г.


               ЕВРОПЕЙСКА КОМИСИЯ
            Брюксел, 27.11.2020
            COM(2020) 764 final
            2020/0338(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет, създаден по силата на Евро-средиземноморското споразумение в областта на въздухоплаването между Европейския съюз и неговите държави членки, от една страна, и Хашемитско кралство Йордания, от друга страна

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Съвместния комитет, създаден по силата на Евро-средиземноморското споразумение в областта на въздухоплаването между Европейския съюз и неговите държави членки, от една страна, и Хашемитско кралство Йордания, от друга страна (наричано по-нататък „Споразумението“)
                  1
               .

               2.Контекст на предложението

               2.1.Евро-средиземноморско споразумение в областта на въздухоплаването между Европейския съюз и неговите държави членки, от една страна, и Хашемитско кралство Йордания, от друга страна

               Със Споразумението се цели насърчаване на постепенно отваряне на достъпа до пазара и хармонизиране на нормативните уредби с цел сближаване с ЕС, включително по въпросите на безопасността, сигурността, управлението на въздушното движение, икономическото регулиране, защитата на потребителите и опазването на околната среда. Правилата следва да се основават на съответното законодателство, което е в сила в Европейския съюз, съгласно приложение III към настоящото споразумение.

               В Споразумението е предвидено премахването на всички ограничения въз основа на национална принадлежност, капацитет и честота между двете страни. В него е предвидено и постигане на сближаване на нормативната уредба в области като управлението на въздушното движение, безопасността, сигурността, опазването на околната среда, конкуренцията и защитата на потребителите.

               Споразумението влезе в сила на 2 август 2020 г.

               2.2.Съвместен комитет

               Съвместният комитет е създаден съгласно член 21 от Споразумението. Той отговаря за администрирането на Споразумението и гарантира неговото правилно прилагане.

               За тази цел той си сътрудничи в редица области и формулира препоръки и взема решения, когато това е изрично предвидено в Споразумението. Основните му задачи са да си сътрудничи като: а) насърчава обмена на експертни мнения по нови законодателни или регулаторни инициативи и разработки, включително в областта на сигурността, безопасността, опазването на околната среда, авиационната инфраструктура (включително слотове), конкурентната среда и защитата на потребителите; б) редовно анализира социалните последствия от настоящото споразумение във връзка с начина му на прилагане, особено в областта на трудовата заетост, и изготвя подходящи действия в отговор на опасения, за които бъде установено, че са основателни; в) разглежда потенциалните области за по-нататъшно развитие на настоящото споразумение, включително препоръки за изменения в него; г) съгласува, въз основа на консенсус, предложения, подходи или документи от процедурен характер, които са пряко свързани с функционирането на настоящото споразумение;

               Освен това, в съответствие с член 5 (Инвестиции) от Споразумението, Съвместният комитет разглежда въпроси, свързани с двустранните инвестиции в мажоритарно участие или промени в ефективния контрол на въздушните превозвачи на страните.

               Съгласно член 21, параграф 3 от Споразумението Съвместният комитет трябва да приеме с решение свой процедурен правилник.

               2.3.Предвиденият акт на Съвместния комитет

               На първото си заседание Съвместният комитет приема решение относно приемането на своя процедурен правилник (наричан по-нататък „предвиденият акт“).

               Целта на предвидения акт е, в съответствие с член 21, параграф 3 от Споразумението, да бъде приет процедурният правилник за организацията и работата на Съвместния комитет, за да се даде възможност за правилно прилагане на Споразумението.

               3.Позиция, която да трябва да се заеме от името на Съюза

               Позицията, която трябва да се заеме от името на Съюза, следва да има за цел приемането на процедурния правилник на Съвместния комитет, създаден по силата на Споразумението. Позицията следва да се основава на проекта на решение на Съвместния комитет.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат дейността на съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“.

               4.1.2.Приложение в конкретния случай

               Съвместният комитет е орган, създаден със споразумение, а именно Евро-средиземноморското споразумение в областта на въздухоплаването между Европейския съюз и неговите държави членки, от една страна, и Хашемитско кралство Йордания, от друга страна.

               Актът, който Съвместният комитет има за задача да приеме, е акт с правно действие, тъй като налага на страните задължения по силата на международното право.

               Предвиденият акт не допълва, нито изменя институционалната рамка на Споразумението.

               Предвид горепосоченото процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с въздушния транспорт.

               Поради това материалноправното основание за предложеното решение е член 100, параграф 2 от ДФЕС.

               4.3.Заключение

               Правното основание за предложеното решение следва да бъде член 100, параграф 2 от ДФЕС във връзка с член 218, параграф 9 от ДФЕС.

               5.Публикуване на предвидения акт

               Тъй като с акта на Съвместния комитет ще се определи неговият процедурен правилник, целесъобразно е след приемането му той да се публикува в Официален вестник на Европейския съюз.

               2020/0338 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния комитет, създаден по силата на Евро-средиземноморското споразумение в областта на въздухоплаването между Европейския съюз и неговите държави членки, от една страна, и Хашемитско кралство Йордания, от друга страна

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Евро-средиземноморското споразумение в областта на въздухоплаването между Европейския съюз и неговите държави членки, от една страна, и Хашемитско кралство Йордания, от друга страна (наричано по-нататък „Споразумението“) беше сключено от Съюза с Решение (ЕС) 2020/953 на Съвета
                  2
                и влезе в сила на 2 август 2020 г.

               (2)С член 21 от Споразумението се създава Съвместен комитет, който гарантира администрирането и правилното прилагане на Споразумението.

               (3)В член 21, параграф 3 от Споразумението се предвижда, че Съвместният комитет следва да приеме свой процедурен правилник.

               (4)С цел да се гарантира правилното прилагане на Споразумението, процедурният правилник на Съвместния комитет следва да бъде приет.

               (5)Целесъобразно е да се установи позицията, която трябва да се заеме от името на Съюза в рамките на Съвместния комитет, тъй като решението на Съвместния комитет за приемане на неговия процедурен правилник ще бъде обвързващо за Съюза. Позицията на Съюза в рамките на Съвместния комитет следва да се основава на приложения проект на решение на Съвместния комитет,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на първото заседание на Съвместния комитет, създаден съгласно член 21 от Евро-средиземноморското споразумение в областта на въздухоплаването между Европейския съюз и неговите държави членки, от една страна, и Хашемитско кралство Йордания, от друга страна, във връзка с приемането на процедурния правилник на Съвместния комитет, се основава на проекта на решение на Съвместния комитет, приложен към настоящото решение.

               Представителите на Съюза в рамките на Съвместния комитет могат да приемат незначителни промени в проекта на решение на Съвместния комитет, без да е необходимо допълнително решение на Съвета.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение (ЕС) 2020/953 на Съвета от 26 юни 2020 г. относно сключването от името на Съюза на Евро-средиземноморското споразумение в областта на въздухоплаването между Европейския съюз и неговите държави членки, от една страна, и Хашемитско кралство Йордания, от друга страна (ОВ L 212, 3.7.2020 г., стр. 12).

                     (2)

                        Решение (ЕС) 2020/953 на Съвета от 26 юни 2020 г. относно сключването от името на Съюза на Евро-средиземноморското споразумение в областта на въздухоплаването между Европейския съюз и неговите държави членки, от една страна, и Хашемитско кралство Йордания, от друга страна (ОВ L 212, 3.7.2020 г., стр. 12).

    ---documentbreak---

               ЕВРОПЕЙСКА КОМИСИЯ
            Брюксел, 27.11.2020
            COM(2020) 764 final
            ПРИЛОЖЕНИЕ
            към
            Предложение заРешение на Съвета
            относно позицията, която трябва да се заеме от името на Европейския съюз в рамките на Съвместния комитет, създаден по силата на Евро-средиземноморското споразумение в областта на въздухоплаването между Европейския съюз и неговите държави членки, от една страна, и Хашемитско кралство Йордания, от друга страна

               РЕШЕНИЕ № 1/[година] НА СЪВМЕСТНИЯ КОМИТЕТ ЕС — ЙОРДАНИЯ, СЪЗДАДЕН ПО СИЛАТА НА ЕВРО-СРЕДИЗЕМНОМОРСКОТО СПОРАЗУМЕНИЕ В ОБЛАСТТА НА ВЪЗДУХОПЛАВАНЕТО МЕЖДУ ЕВРОПЕЙСКИЯ СЪЮЗ И НЕГОВИТЕ ДЪРЖАВИ ЧЛЕНКИ, ОТ ЕДНА СТРАНА, И ХАШЕМИСТКО КРАЛСТВО ЙОРДАНИЯ, ОТ ДРУГА СТРАНА

               от ...

               за приемане на неговия процедурен правилник

               СЪВМЕСТНИЯТ КОМИТЕТ ЕС — ЙОРДАНИЯ,

               като взе предвид Евро-средиземноморското споразумение в областта на въздухоплаването между Европейския съюз и неговите държави членки, от една страна, и Хашемитско кралство Йордания, от друга страна (наричано по-нататък „Споразумението“), и по-специално член 21, параграф 3 от него,

               РЕШИ:

               Член единствен

               С настоящото решение се приема приложеният процедурен правилник на Съвместния комитет.

               Съставено в […] на […] година.

               За Съвместния комитет,

               Ръководител на делегацията на Европейския съюз

               [име]

               Ръководител на делегацията на Йордания

               [име]

               Приложение

               Процедурен правилник на Съвместния комитет

               Член 1

                Ръководители на делегации

               1.
                     Както е предвидено в член 21, параграф 1 от Споразумението, Съвместният комитет се състои от представители на договарящите се страни.

               2.
                     Съвместният комитет се председателства съвместно от ръководителите на делегации на договарящите се страни.

               Член 2

               Заседания

               1.
                     Съгласно член 21, параграф 4 от Споразумението Съвместният комитет заседава в зависимост от нуждите. Всяка договаряща се страна може да поиска свикването на заседание.

               2.
                     Съвместният комитет може да провежда присъствени заседания или да заседава по друг начин (напр. чрез конферентни телефонни разговори или видеоконференции).

               3.
                     Заседанията се провеждат, доколкото е възможно, като се редуват между място в държава — членка на Европейския съюз, и Йордания, освен ако договарящите се страни не са договорили друго.

               4.
                     След като датата и мястото на заседанията бъдат договорени между договарящите се страни, заседанията се свикват от Европейската комисия — за Европейския съюз и неговите държави членки, и от Регулаторната комисия за гражданско въздухоплаване на Йордания — за Йордания.

               5.
                     Освен ако договарящите се страни не са се споразумели за друго, заседанията на Съвместния комитет не са публични. Ако е необходимо, в края на заседанието по взаимно съгласие може да бъде изготвено съобщение за медиите.

               Член 3

               Делегации

               1.
                     Преди всяко заседание ръководителите на делегации се информират взаимно за предвиждания състав на своите делегации за конкретното заседание.

               2.
                     Със съгласието на Съвместния комитет представители на заинтересованите страни в сектора на въздушния транспорт могат да бъдат канени да присъстват на заседанията в качеството на наблюдатели.

               3.
                     Съвместният комитет може да покани други заинтересовани страни или експерти да присъстват на заседанията с цел представяне на информация по определени въпроси.

               Член 4

               Секретариат

               Посочват се служител на Европейската комисия и служител на Регулаторната комисия за гражданско въздухоплаване на Йордания, които да изпълняват съвместно функциите на секретари на Съвместния комитет.

               Член 5

               Дневен ред на заседанията

               1.
                     Ръководителите на делегации изготвят по взаимно съгласие предварителен дневен ред за всяко заседание. Този предварителен дневен ред се предава от секретарите на членовете на делегациите най-късно петнадесет дни преди датата на заседанието.

               2.
                     Дневният ред се приема от Съвместния комитет в началото на всяко заседание.  Въпроси, които не са включени в предварителния дневен ред, може да бъдат добавени към него със съгласието на Съвместния комитет.

               3.
                     Ръководителите на делегации може да съкратят посочените в параграф 1 от настоящия член срокове, за да се вземат предвид изисквания или спешни обстоятелства, свързани с конкретен въпрос.

               Член 6

               Протоколи от заседанията

               1.
                     След провеждане на всяко заседание на Съвместния комитет се съставя проектопротокол. В него се посочват обсъжданите въпроси, както и всички направени препоръки и приети решения.

               2.
                     В срок от един месец след заседанието проектопротоколът се представя за одобрение чрез писмена процедура от ръководителя на делегацията домакин на другия ръководител на делегация.

               3.
                     След като бъде одобрен, протоколът от заседанието се подписва в два екземпляра от ръководителите на делегации и един оригинал се връчва на всяка от договарящите се страни. Ръководителите на делегации могат да решат, че подписването и размяната на електронни екземпляри удовлетворява посоченото изискване.

               4.
                     Протоколите от заседанията на Съвместния комитет са публични, освен ако една от договарящите се страни не поиска друго.

               Член 7

               Писмена процедура

               Когато е необходимо и надлежно обосновано, решенията и препоръките на Съвместния комитет може да се приемат чрез писмена процедура. За тази цел ръководителите на делегации обменят проектите за мерки, по които се изисква становище на Съвместния комитет и които след това може да бъдат потвърдени чрез размяна на писма. От друга страна обаче, всяка договаряща се страна може да поиска свикване на Съвместния комитет за обсъждане на съответния въпрос.

               Член 8

               Разисквания

               1.
                     Съвместният комитет формулира препоръките си и взема решенията си с консенсус.

               2.
                     Решенията и препоръките на Съвместния комитет се озаглавяват съответно с думите „Решение“ и „Препоръка“, последвани от пореден номер, датата на тяхното приемане и описание на предмета им.

               3.
                     Решенията и препоръките на Съвместния комитет се подписват от ръководителите на делегации и се прилагат към протокола от заседанието.

               4.
                     Решенията, приети от Съвместния комитет, се изпълняват от договарящите се страни в съответствие с техните вътрешни процедури.

               5.
                     Решенията, приети от Съвместния комитет, може да се публикуват от договарящите се страни в съответните им официални издания. Всяка от договарящите се страни може да преценява дали да публикува който и да е друг акт на Съвместния комитет. На всяка от договарящите се страни се предава по един оригинален екземпляр от решенията и препоръките.

               Член 9

               Работни групи

               1.
                     Съвместният комитет може да създава работни групи, които да го подпомагат при изпълнението на неговите задължения. Мандатът на дадена работна група се включва в приложение към решението за създаването ѝ.

               2.
                     Работните групи се състоят от представители на договарящите се страни.

               3.
                     Работните групи работят под ръководството на Съвместния комитет, на който докладват след всяко от своите заседания. Те не могат да вземат решения, но могат да отправят препоръки към Съвместния комитет.

               4.
                     Съвместният комитет може по всяко време да вземе решение за разпускане на всички съществуващи работни групи, да промени мандата им или да създаде нови работни групи, които да го подпомагат при изпълнението на неговите задължения.

               Член 10

               Разходи

               1.
                     Всяка от договарящите се страни поема разходите по участието си в заседанията на Съвместния комитет и на работните групи — както разходите за персонал, пътните и дневните разходи, така и пощенските и телекомуникационните разходи.

               2.
                     Всички други разходи, свързани с материалната организация на заседанията, се поемат от договарящата се страна, която е домакин на заседанието.

               Член 11

               Изменение на процедурния правилник

               Съвместният комитет може по всяко време да измени настоящия процедурен правилник с решение, взето в съответствие с член 21 от Споразумението.